Poreč, 13. rujna 2024.

- SREDSTVIMA JAVNOG INFORMIRANJA

**Jesenska čarolija u Poreču – Vinski grad, Ironman, Istria300, Sportfest, Crofish i još mnoštvo događanja**

Na konferenciji za medije, gradonačelnik Poreča Loris Peršurić i direktor Turističke zajednice grada Poreča Nenad Velenik najavili su bogat program događanja koji će se održavati u Poreču tijekom jesenskih mjeseci.

Nakon ljeta prepunog događanja, Poreč je i u jesen za svoje građane i još uvijek mnogobrojne goste pripremio veliki broj događanja. "Jesen u Poreču" donosi bogat i raznovrstan program koji će se odvijati tijekom rujna, listopada i studenoga, obuhvaćajući kulturne, sportske i gastronomske događaje, čime Poreč i ove godine potvrđuje status nezaobilazne jesenske destinacije.

**Eno-gastronomska čarolija jeseni u Poreču**

Od 19. do 29. rujna najljepši gradski park Olge Ban ugostiti će manifestaciju **Vinski grad Poreč**, gdje će posjetitelji moći uživati u bogatoj ponudi vrhunskih vina.

U četvrtak, 19. rujna od 9 do 20 sata na Trgu slobode održat će se tradicionalna **Smotra istarskih autohtonih proizvoda**, na kojoj ćesvoje proizvode izložiti lokalni OPG-ovi, koji će nuditi tipične istarske proizvode.

Jesenska čarolija nastavlja se s gastro-glazbenim eventom **Gušti Merkata** i to 20. rujna na porečkoj tržnici. Biti će to prilika za degustaciju jednog svježe pripremljenog jela, uz „čašicu razgovora“ u dobrom društvu i uz glazbenu kulisu.

Drugo izdanje **Cabernet Sauvignona & plava riba** održati će se 8., 15. i 22. studenog. Biti će to tri petka za tri putovanja u otkrivanje sljubljivanja vina i plave ribe uz vrhunske chefove u porečkim restoranima.

**Poreč – grad sporta ugošćuje Plava Laguna Ironman 70.3, Istria300, Sportfest, Poreč Rally…**

Tijekom jesenskih mjeseci, Poreč će ugostiti niz sportskim manifestacija. Tako 22. rujna na rasporedu je prva rekreativna biciklijada **Poreč Loves Bike**. Od 27. rujna do 12. listopada u sportskoj dvorani Finida održat će se turnir u hrvanju **Valamar Cup**.

**Istria300** vraća se u Poreč po četvrti put, privlačeći ambiciozne bicikliste s impresivnim rutama koje prolaze kroz najljepše istarske krajolike. Pod sloganom **„Ride Your Limits“**, Istria300 pretvara Poreč u centar svjetskog biciklizma. Osim same utrke, Istria300 je dio bogatog četverodnevnog programa. Od 26. do 29. rujna 2024., **Istria300 Expo** ponudit će bogat sadržaj za bicikliste, uključujući najnovije trendove i opremu, zanimljiva predavanja i poseban obiteljski program, čineći Poreč središtem biciklističke zajednice za ovo nezaboravno događanje.

Poreč će 5. i 6. listopada biti domaćin Europskog regionalnog jet ski prvenstva **Alpe Adria Jet Ski Tour 2024 - GP Poreč** koji će oživjeti uvalu Peškera i dovesti najbolje natjecatelje iz desetak regionalnih zemalja. Riječ je o događanju koji kombinira brzinu, vještinu i energiju uz neprestanu akciju, adrenalin i nevjerojatne akrobatske performanse.

Od 8. do 13. listopada u dvorani Žatika održati će se **Prvenstvo svijeta u hrvanju za veterane**, koje u Poreč dovodi više od tisuću sudionika.

Poreč će 20. listopada 2024. ponovo biti domaćin najvećeg triatlona u Hrvatskoj i ovom dijelu Europe, **Plava Laguna Ironman 70.3 Poreč, Istra - Hrvatska**. Dan prije glavne utrke, 19. listopada, održat će se i **Iron Kids** utrka. Start i cilj održati će se u Zelena Resortu. Utrka je rasprodana mjesecima unaprijed i ponovno se očekuje veliki broj sudionika iz cijelog svijeta.

Organizirana biciklistička ruta **Epic Rides** vodi sudionike najboljim lokacijama i stazama u Hrvatskoj, pa je tako 26. listopada na rasporedu Poreč, dok će ljubitelji adrenalina uživati u oktanskom spektaklu **Poreč Rallya** i to 2. i 3. studenog na parkingu Žatika.

**Kulturna jesen u Poreču**

U Eufrazijevoj bazilici, 27. rujna, **Zagrebački solisti** održat će koncert klasične glazbe u sklopu **63. Koncerata u Eufrazijani.** Istoga dana, povodom Svjetskog dana turizma, Turistička zajednica grada Poreča svojim sugrađanima i turistima pokloniti će još jednu besplatnu šetnju kroz povijest Poreča **„La mula de Parenzo Tours“**. Posjetitelji će imati priliku razgledati Poreč, upoznaju ribarsku tradiciju ali i doznati kako je poznati američki pisac Ernest Hemingway povezan s prošlošću ovoga grada. Pozivamo sve zainteresirane da rezerviraju svoje mjesto i pridruže nam se na besplatnoj interpretativnoj šetnji kroz povijest Poreča. Mjesto susreta je ispred Centra za posjetitelje "La mula de Parenzo", Trg Slobode 13, Poreč. Informacije & Rezervacije: T: +385(0)52 451 293, E: lamuladeparenzo@myporec.com

Za one željne smijeha, Pučko otvoreno učilište je 2. listopada pripremilo stand up komediju **Ivana Šarića „Best of 1984 - 2023“**,dok 31. listopada u porečko kazalište dolazi stand up komedija **Ivice Lazanea.** U srijedu, 27. studenog porečku će publiku nasmijavati **Splicka Scena.**

**52. Susret pjevačkih zborova „Naš kanat je lip“** održat će se 25. i 26. listopada, dok je  **14. Porečdox**, međunarodni festival dokumentarnog filma na rasporedu od 9. do 16. studenog.

Tradicionalna proslava **Svetog Maura**, održati će se 21. studenog.

**Žatika – centar jesenskih sajmova**

Dvorana Žatika, koja je ove godine u potpunosti bukirana, ugostit će niz specijaliziranih sajmova, uključujući sajam graditeljstva i uređenja **PromoArh** od 18. do 20. rujna sporta, **Sport Fest Poreč** od 18. do 20. listopada, te međunarodni sajam ribarstva **Crofish** od 22. do 24. studenog. Velenik je istaknuo kako će ovi sajmovi dodatno obogatiti gospodarsku i turističku ponudu grada tijekom jeseni.

Osim sajmova, porečka dvorana Žatika od 10. do 16. studenog ugostiti će **Dane hrvatskog kulinarstva** u organizaciji Hrvatskog kulinarskog saveza.

**Nenad Velenik**, direktor Turističke zajednice grada Poreča, istaknuo je važnost ovih događanja za grad: *"Jesensko razdoblje donosi poseban ugođaj u Poreč, a raznovrsnost manifestacija koje smo pripremili privući će i lokalno stanovništvo i posjetitelje iz svih krajeva. Naš grad postao je sinonim za bogat program koji obuhvaća sport, kulturu i gastronomiju, a ove godine dodatno potvrđujemo status vodeće destinacije, ne samo ljeti, već i u jesenskim mjesecima. Manifestacije koje smo priredili pokazatelj su kako Poreč kontinuirano investira u svoj turistički potencijal, nudeći sadržaj za sve generacije i interese. Jesen u Poreču bit će zaista nezaboravna."*

„*Malo koji grad na moru u Hrvatskoj ima ovako bogat i popunjen program sve do kraja godine. Veliku ulogu u tome igra i sportska dvorana Žatika, najveća na prostoru Istre i Kvarnera, koja je redovno popunjena, kao i druge sportske dvorane u Poreču, ali i veliko iskustvo u organizaciji te smještajni kapaciteti. Trudimo se svake godine dopuniti i još obogatiti program, a reakcije i interes ljudi i naših sugrađana za manifestaciju Jesen u Poreču govore nam da smo na pravom putu. Od sporta, arhitekture, dok gastronomskih događanja i koncerata, stvarno imamo ponešto za svakoga.*

*Za kraj, koristim priliku da zahvalim svim svojim sugrađanima – djelatnicima u turizmu, bilo da rade direktno ili indirektno u njemu, na još jednoj odličnoj sezoni. Upravo su svi oni razlog zašto nam se gosti u Poreču dobro osjećaju i zašto iz našeg grada nose lijepe uspomene i na tome im se kao gradonačelnik zahvaljujem*.“**,** zaključio je **Peršurić**.

*Molimo Vas da priopćenje objavite u Vašem mediju.*

**TURISTIČKA ZAJEDNICA GRADA POREČA**